khistorydata/jeongjo-sjw-relations huggingface dataset:
정조 16년
申耆以訓鍊都監言啓曰今正月二十一日景慕宮展拜時囚兵曹節目金虎門軍三十名除出把摠李琦鉉哨官具綱率領挾輦侍衛金虎門軍五十名哨官劉繼潤率領出付排立當次營門還宮後還入直所而竝待標信擧行之意敢啓傳曰知道
정조 16년
申耆以御營廳言啓曰今正月二十一日景慕宮展拜時依兵曹節目金虎門集春營入直軍各五十名除出大將臣李邦一率領弘化門外分左右排立東營立直軍三十名除出入直把摠李厚在率領宮大門外把守而竝待標信出用解嚴後各還本處入直之意敢啓傳曰知道
정조 16년
獻納李顯道疏曰伏以臣於昨日與大司諫李敬五同爲詣臺以憲長處置入啓矣及承批旨以明日更爲處置爲批臣以下臺今日當詣臺處置矣第伏念憲臣處置旣發於院僚繼發於堂箚又發於臣等昨日之啓今臣又爲處置則前後處置言旣無別而臣之今日之啓亦將與昨日一辭矣連日以下事有若謄傳者然者旣甚煩屑亦欠誠實處置雖係緊急事面亦甚卽當百爾思量玆不得不坐犯方命之誅伏願聖明淵然三思更賜批旨仍治臣違慢之罪以肅朝綱焉臣無任屛營祈懇之至答曰省疏具悉處置啓語之立落未知爲當豈可循例賜批爾其勿辭入來處置
정조 16년
副修撰金羲淳疏曰伏以臣見差學禮考講試官矣臣義重往役事當竭蹶趨承之不暇而第伏念考講一事卽臣向來僨誤之地也臣於伊時猥膺是役分坐受講罪大壞例而聖度包荒薄勘旋宥自訟愆尤滿心慙恧且況目見無前之變怪出於同席之間而懲討後時誠未格天臣罪至此益無所逃至今追惟不覺怵焉而驚心顫焉而汗顔矧玆舊趼之重蹈有若曲木之在前臣以此僨事之蹤其何可更玷講試之席而抗顔受多士之講乎伏願聖慈俯垂鑑察將臣考講之任亟許遞改以安私分不勝幸甚臣於自引之章不宜贅及他說而第於目下一二事有不容泯默者玆敢尾陳焉唯聖明察納焉近日三司之所爭執者卽天經地緯民彝物則之所當然者也或陳章而未蒙開納或登筵而輒被譴罰以致輿憤轉激亂逆愈肆將至於國不國而人不人之域臣等焦遑抑塞如不欲生雖以目下處置一事言之一日二日尙此遷就令啓之闕亦已久矣是豈聖朝恢言路明國是之道乎伏乞聖明廓揮乾斷亟允群下之請俾亂賊知懼人心底定焉隋城新邑之設科試士此實我聖上敎多士奠厥居之盛德至意也爲士子而居是邑者固當感激恩造築室奠業以答聖意之萬一而近聞士習不淑多有臨時往留過科卽還之類稱以築室而或借或貰諉之挈眷而乍往乍留事之不誠莫甚於此亦非我聖上所以奠接多士之意也臣謂如此不誠之人令道臣及地方官各別査拔俾無虛實相蒙之弊宜矣臣無任屛營祈懇之至答曰省疏具悉所請不允附陳水原新接儒生事非不知似此弊端而爾疏中云云果如是也寧有如許士習乎臨試往留過科卽還已萬萬不誠則況以借居貰接謂之挈眷惟意乍往乍來者尤豈不無據之甚乎今番成冊過百人比昨年倍數矣其間爲弊如此甚爲諸生恥之旣聞之後豈可任其雜亂乎此蓋該府使不能剛核之致當施問備之典而姑爲參酌道臣之不卽察飭亦旣成說乎爾疏及批旨令政院謄頒畿伯及該府使處不當入而入者斯速拔去來接不誠如爾疏之類仍令該府使勸飭還送如是下敎之後府使循私儒生犯科則當隨現嚴處道伯亦難免其責以此知悉爾其勿辭察職
정조 16년
壬子正月二十日辰時上御重熙堂軍士房承旨入侍時同副承旨申耆假注書趙台榮記事官洪樂游徐有聞以次進伏訖上命書傳敎曰明日景慕宮當展拜百官行禮該曹當依例磨鍊今番則置之門路當由弘化門逌瞻門以此分付命退承史以次退出
정조 16년
都承旨徐邁修坐左承旨李晩秀坐右承旨李義弼坐左副承旨李敏采坐直右副承旨洪仁浩坐同副承旨申耆坐直注書李海淸奉命在外一員未差假注書趙台榮仕直鄭尙愚仕事變假注書未差
정조 16년
申耆啓曰大司憲朴祐源引避退待執義趙鍚穆掌令宋煥箕洪彦燮持平崔顯重南必鍚俱在外監察茶時之意敢啓傳曰知道
정조 16년
申耆啓曰來二十五日朝參日次而園幸相値頉稟之意敢啓傳曰知道
정조 16년
傳于申耆曰園幸在近五營將臣不可不備員前守禦使吳載純復授前任牌招傳授密符
정조 16년
傳于李晩秀曰都提調入侍
정조 16년
徐邁修啓曰卜相事命下矣左議政蔡濟恭命招何如傳曰允
정조 16년
徐邁修啓曰卜相事命下矣政官卽爲牌招開政何如傳曰允
정조 16년
內醫院提調前望單子入之金文淳落點
정조 16년
徐邁修啓曰左議政蔡濟恭有稟達事來詣請對矣傳曰入侍
정조 16년
賓廳卜相鄭存謙洪樂性李福源兪彦鎬加卜朴宗岳落點
정조 16년
兵曹以李𡊠爲守宮大將
정조 16년
有政吏批判書金文淳進參判未差參議沈煥之都承旨徐邁修進以李太亨爲校理洪大榮爲平市主簿安春君爲司饔提調洪檍爲分內局提調朴天衡爲忠淸監司右議政單朴宗岳承文都提調單朴宗岳故正郞尹尙通贈吏參例兼同知尹眖考
정조 16년
兵批判書李秉模參判李在學病參議尹東晩病參知李夔入直進同副承旨申耆進以李祖承爲副摠管梁成龜爲訓鍊主簿李顯道爲宣傳官副司直洪明浩單付
정조 16년
徐邁修啓曰新拜議政府右議政朴宗岳時在忠淸監營任所上來時給馬事本道監司處下諭何如傳曰允
정조 16년
傳于徐邁修曰都承旨同副承旨入侍
정조 16년
備忘記忠淸監司朴天衡下直長弓一張長箭一部賜給
정조 16년
傳于申耆曰軍士房承旨入侍
정조 16년
申耆啓曰咸鏡監司李文源老人歲饌題給啓本年月不爲踏印臣之矇然捧入誠不勝惶悚而莫重奏御文字有此大段違式事體所在萬萬未安原啓本還下送使之改修正上送該道臣從重推考何如傳曰允
정조 16년
申耆啓曰卽見慶尙監司鄭大容狀啓因龍宮縣兵符燒火有令該院改造下送之請矣政院之稱以該院前所未有事體所在誠爲未安當該道臣推考何如傳曰允
정조 16년
工曹判書前望單子入之金尙集落點
정조 16년
傳于洪仁浩曰右副承旨入侍
정조 16년
注書李海淸奉命在外代以鄭尙愚爲假注書
정조 16년
申耆以摠戎廳言啓曰本廳中軍南憲喆身病猝重勢難察任改差何如傳曰允
정조 16년
兵曹口傳政事副司直吳載純單付申㬚爲摠戎中軍副司果金昌顯單付
정조 16년
敎守禦使吳載純書王若曰掌圖書於東壁一條淸銜還節旄於南城八座宿望予故申命卿惟克諧惟卿詞苑模楷貴人風範斷斷兮無他技藉乎者一誠事君恂恂若不能言其中則萬理備我皇猷黼黻奚但竇學士之處深嚴人物銓衡允矣歐陽子之淡政事眷彼守禦一壘實我保障重權節制與摠戎略同素稱壯畿輔之地體統視諸營差異必貴敦詩禮之才惟初授旣出簡心顧今日難付生手仙寢之移蹕纔卜寧容五營之制或疏金門之警衛不輕政須中權之責更畀玆授卿以行龍驤衛副司直兼奎章閣提學南漢山城守禦使卿其祗服寵命勉圖新功端笏淸班莫曰軍旅之未學輕車熟路定見部曲之喜來於戲文武憲邦尹大夫之全才可仗壁壘增彩郭令公之宿譽宜追故玆敎示想宜知悉知製敎李晩秀製進
정조 16년
壬子正月二十一日辰時上詣景慕宮展拜入侍時都承旨徐邁修左承旨李晩秀右承旨李義弼左副承旨李敏采右副承旨洪仁浩同副承旨申耆記事官李海淸假注書趙台榮記事官洪樂游徐有聞一提學吳載純檢校直閣徐榮輔以次隨駕上具翼善冠衮龍袍乘輿出協陽門由建陽門出弘化門由逌瞻門詣齋室門外降輿入齋室少頃出東狹門入就板位行再拜禮詣廟內奉審還詣齋室命本宮都提調入侍都提調蔡濟恭進伏奏曰近日日寒尙緊今又勞動旣多聖體若何上曰一樣矣濟恭曰王大妃殿氣候若何上曰一樣矣濟恭曰惠愛宮氣候若何上曰一樣矣上曰今番園幸時卿則再明日午後先詣可也上曰昨日堂疏卽水原儒生事也卿其見之否濟恭曰臣果見之矣上曰如有設場時代述攔入之弊則皆令嚴禁可也濟恭曰此則不可不嚴禁矣命濟恭先退命書傳敎曰卜相上曰都承旨隨詣左相捧入卜相單子可也少頃邁修捧卜相單子進伏命書傳敎曰加卜上曰左相請對啓辭以入侍頒布仍令入侍可也邁修與左議政蔡濟恭偕入進伏濟恭曰加卜事命下矣臣愚迷昏謬莫知誰某之爲可合輔弼重任不可以臣之淺見遽然擧似竊伏念知臣莫如君以聖上則哲之明必有所平日俯燭者爲承下敎敢此求對矣上曰何處得來別人乎夢說尙矣勢將就中擧擬予則曰多質少文當爲第一且宰相須用讀書人宰相卽輔弼之謂也不忮不克然後可以無撓奪於榮利俗語有曰智將不如福將此又格言也雖以我朝已例言之凡於枚卜未嘗以資級爲拘唯其人是擇不必崇祿崇政環玉之人然後始可議到雖資憲正憲人旣可合則不可拘礙如是議到則可謂吾之相定矣卿意以爲如何濟恭曰聖敎節節至當而多質少文最爲今日之所當取用者也昔在宣廟朝卜相時有以有相德相量相才之人枚卜之敎今日聖敎允合於宣廟下敎矣臣固欽仰萬萬而第臣愚迷終未能諦悉敢又仰請矣上曰予意則錦伯甚好卿意何如濟恭曰好矣好矣實有聖朝得人之喜矣豈有他議乎上曰不但其凡百一如俄者所云云以乃叔之姪必有聞見之可以需世者且聞內外子孫多至三十餘人近又湖藩治績尤著予亦以爲如欲擇相無過此人云爾仍命退敎曰都承旨更詣左相處捧入加卜單子可也少頃邁修捧加卜單子進伏上命入之以朴宗岳落點命書傳敎曰忠淸監司今日政差出待下批仍令當日辭朝兵曹判書李秉模進前奏曰守宮大將徐浩修身病猝劇勢難察任故敢此仰達矣上曰許遞可也出擧條秉模曰禁衛大將徐有大以別雲劍預差隨駕而方帶舟師大將之任故敢此仰達矣上曰駕過後參班可也出擧條命書傳敎曰禁將以別雲劍預差隨駕通化門外將臣以守禦使留住守禦使藥院之任詐遞前望單子入之司僕則令兵判權察事分付命承史諸臣少退少頃上出西狹門乘輿出日瞻門逌瞻門由弘化門入永淸門還內諸臣退出
정조 16년
壬子正月二十一日未時上御重熙堂都承旨左承旨同副承旨入侍時都承旨徐邁修左承旨李晩秀同副承旨申耆記事官李海淸洪樂游徐有聞以次進伏訖上敎邁修曰今番香祝都承旨陪進先奉於客舍以待可也邁修曰然則卄三日先爲出去乎上曰卄四日留門後出去可也邁修日服色以戎服陪進乎上曰唯命耆書傳敎曰綾恩君司馬回榜在今年云朝筵因言端亦有言於大臣者生進唱榜日使之肅拜其日令該曹定式外加送宴需及衣資事分付又聞完林君李壽仁亦於今年司馬回榜云唱榜日同爲謝恩仍令該曹給宴需耆啓曰前校理閔昌爀到院之疏首陳懲討之義尾附匡救之言而向日飭敎旣下於本院故今不得呼望捧入此實有妨事體亦駭聽聞臣職在該房不勝憂悶敢此仰達矣上曰見後當處分入之可也出擧條上曰忠淸監司入侍賤臣承命出與忠淸監司朴天衡偕入進伏上敎天衡曰湖西之昨年失稔誠爲朝家隱憂卿其殫竭克副付畀之意天衡曰湖西一道雖云邑小比之他道素稱難治臣素乏才能無以仰報其萬一矣命錦伯先退命晩秀書傳敎曰漢唐置之雖遠稽三古爰立於草野巖穴之間未始常常有者況我國專用地望則其模索之方不外於重臣宰臣之中然予乏知鑑之明世罕矜式之人其難其愼鄭重荏苒使左相多年獨賢是誠獲已乎哉近因左相之力陳備置僚相今日將行枚卜之擧予謂左相曰予欲取者有四多質少文然後鎭澆俗讀書然後識治體不忮不克然後不役於榮利福厚然後有以致吉祥善事也四者人多未能焉有能之者吾之相定矣左相亦謂然於是乎予於卿取之玆遣入侍史官先諭予取於卿之本意至於招徠敦勉之禮續當在還到城外之後事入侍實注書馳往傳諭于右議政上曰瑞興府使金憙今日政內遷出榻敎上曰摠管李亨元許遞出榻敎命書傳敎曰工曹判書留都參判老病不得參班云判書許遞前望單子入之命退諸臣以次退出
정조 16년
壬子正月二十一日申時上御重熙堂右副承旨入侍時右副承旨洪仁浩記事官李海淸洪樂游徐有聞以次進伏訖上命書傳敎曰其言不過是近日三司爭執之事而語不擇發徒事崖異異於衆猶勝於隨衆然一邊禁飭一邊假借無義亦可謂莫甚以此以彼決不可仍置勿論之科前校理閔昌爀靑丹察訪除授除辭朝當日內星火赴任赴任日字令道伯狀聞若或遲滯當卽其地定配以此嚴飭道伯時任察訪依例遞付命退承史以次退出
정조 16년
壬子正月二十二日巳時上御重熙堂左承旨入侍定例堂上同爲入侍時左承旨李晩秀假注書鄭尙愚記事官洪樂游徐有聞定例堂上李秉模以次進伏訖上命讀公事書判付訖命書傳敎曰今番圖寫御眞後各以一本藏于宮園齋殿以寓瞻依之孺慕曾有筵敎於監董諸臣者園所齋殿所藏本今行欲爲從便齎往此蓋除煩弊之意也副駕轎足以用之輦輿置之儀衛節次亦爲除之閣臣一員陪進班次依筵敎爲之事分付秉模曰天翼自是武弁服色而近來此法蕩然皆着直領臣常慨然矣日前訓局謄錄中先朝庚午武弁直領禁飭條有內下付籤有以仰申明舊典之盛意而一番稟定然後可以嚴飭知委故敢此仰達矣上曰付籤以下者欲令將臣以下知有先朝飭禁之如此而已若欲申禁則豈不措語下敎乎大抵法令要其惟行而悠久禁紋與加髢猶慮其一分解弛纔令法司申加嚴飭則添之以天翼一事不亦苦乎武將以下有地處武弁謹守先朝下敎則固可矣至於力不逮勢未周貧寒之類何必一切設禁反有法不行之歎乎以此知悉可也命退諸臣以次退出
정조 16년
壬子正月二十二日申時上御重熙堂坐直承旨入侍時右副承旨洪仁浩假注書鄭尙愚記事官洪樂游徐有聞以次進伏訖上命讀公事書判付訖命書傳敎曰日寒如此畿邑地方斥候伏兵自再明日天明後排立計日料錢依京軍門無料軍出用之例而稍加優數牌將亦爲計給此後定式施行載之定例事分付釐正堂上及京畿監司處校卒數爻至爲些略禦寒之具自官申飭措備必不難令畿伯嚴飭各其地方官俾各頭着揮項身着厚絮如是下敎之後若有不勤道伯地方官難免其責令廟堂嚴飭分付命退承史以次退出
정조 16년
都承旨徐邁修坐左承旨李晩秀坐直右承旨李義弼坐左副承旨李敏采坐右副承旨洪仁浩坐同副承旨申耆坐直注書李海淸奉命在外一員未差假注書鄭尙愚仕直事變假注書任㸁仕
정조 16년
洪仁浩啓曰大司憲朴祐源未就職執義趙鍚穆掌令宋煥箕洪彦燮持平崔顯重南必鍚俱在外監察茶時之意敢啓傳曰知道
정조 16년
李義弼啓曰今此幸行時本院印信當爲齎去禮曹印信一顆留院時取用何如傳曰允
정조 16년
申耆啓曰卽者吏曹郞廳兪鉉章以戎服來呈省記未聚軍之前先着戎服有違格例極爲駭然所當重勘而本院請推之外無他可施之罰何以爲之敢稟傳曰何足責當禁不禁之兵曹堂上柳文養推考
정조 16년
申耆以兵曹言啓曰今正月二十四日大駕詣顯隆園展謁時左邊捕盜大將趙圭鎭以善騎別將隨駕右邊捕盜大將趙心泰以訓鍊大將隨駕矣在前如此之時有曾經捕將權察之例留陣御營大將李邦一姑令權察何如傳曰允
정조 16년
申耆因兵曹草記左右捕將以御營大將李邦一權察事允下矣御營大將李邦一卽爲牌招聽傳敎何如傳曰允
정조 16년
申耆以壯勇營言啓曰今此顯隆園行幸時本營隨駕將官將校軍兵員役等姓名成冊書入之意敢啓傳曰知道
정조 16년
申耆以兵曹言啓曰來二月初一日入番騎兵例於今月二十五日點考而顯隆園行幸相値二十八日退行之意敢啓傳曰知道
정조 16년
申耆以守禦廳言啓曰今此顯隆園行幸時依兵曹節目臣只率前排通化門外朝房待候而本廳中軍具世勣別破陣四十名標下軍四十名量宜作隊領率將官今月二十三日申時量依例留營入直之意敢啓傳曰知道
정조 16년
壬子正月二十三日辰時上御重熙堂左副承旨入侍時左副承旨李敏采假注書趙台榮記事官洪樂游徐有聞以次進伏訖上曰王大妃殿進御人蔘養胃湯一貼更爲煎入出榻敎又命書公事判付訖命退承史以次退出
정조 16년
都承旨徐邁修隨駕宿左承旨李晩秀隨駕直右承旨李義弼隨駕宿左副承旨李敏采隨駕宿右副承旨洪仁浩隨駕直同副承旨申耆守宮直注書李海淸奉命在外一員未差假注書趙台榮隨駕宿鄭尙愚隨駕宿事變假注書任㸁守宮直
정조 16년
大駕詣果川縣入晝停所後內閣政院玉堂藥房朝廷二品以上兩司長官口傳問安答曰知道
정조 16년
大駕詣水原入府衙後內閣政院玉堂藥房朝廷二品以上兩司長官口傳問安答曰知道
정조 16년
傳于申耆曰出宮門路以協陽門爲之
정조 16년
李晩秀啓曰禮貌官來言百官稟旨就次
정조 16년
申耆以留都大臣意啓曰臣承命留都一依兵曹啓下事目率領扈衛軍官軍士今日曉頭結陣扈衛而軍官則依定奪分兩番擧行之意敢啓傳曰知道
정조 16년
申耆以留都大臣意啓曰今日大駕擧動後都城各門初昏時閉門啓東時開門事已自兵曹啓下矣城門旣已早閉晩開則巡邏亦當早發而晩罷待南山擧烽火發巡趁啓東時撤還此意令漢城府知委各部使閭巷人預爲知悉亦爲分付於留都軍門何如傳曰允
정조 16년
壬子正月二十四日丑時上詣園所擧動入侍時都承旨徐邁修左承旨李晩秀右承旨李義弼左副承旨李敏采右副承旨洪仁浩假注書趙台榮鄭尙愚記事官洪樂游徐有聞檢校直閣鄭東浚徐龍輔尹行任徐榮輔以次隨駕上具戎服乘轎出協陽門由肅章門敦化門出崇禮門至舟橋北岸紅箭門外兵曹判書李秉模稟號令節次上命除之使宣傳官擧行宣傳官跪啓稟鳴金三下止行路吹打跪啓稟陞橋砲放信砲三聲宣傳官跪啓稟陞旗砲放信砲一聲擂鼓鳴鑼共三通舟師營亦應砲一聲擂鼓鳴鑼中央紅箭門陞黃黑大旗宣傳官跪啓稟渡涉號令放起火一枝舟師營及各營擧起火應之宣傳官跪啓稟鳴金二下大次打點鼓點招搖旗及五方旗招舟師營及各營一體大吹打點鼓點旗應之駕至南岸紅箭門宣傳官跪啓稟鳴金三下吹打止各營一體止金豎旗宣傳官跪啓稟落旗號令放信砲一聲擂鼓鳴鑼共三通舟師營亦應砲擂鼓鳴鑼落黃黑大旗宣傳官跪啓稟下橋砲放信砲三聲鳴金二下大吹打駐蹕舟橋司少頃乘轎進發詣果川盡停所以司謁口傳下敎曰出宮時侍衛錯亂涼傘繖扇亦違次不過到一站豈如是乎前站若如此則兵判當重勘着意申飭可也少頃命晩秀頒軍令左通禮跪啓請外辨上乘馬進發至葛峴隆馬陞軺床命軍士房承旨入侍晩秀進前上命送令旗此店舍中父老數人使之招入諸民人進伏上下詢弊瘼民人等曰無一弊瘼矣上曰汝等昨冬還穀果無未納者乎民人等曰盡爲備納矣上曰納糴時無濫捧之事乎民人等曰精捧故無弊以納矣上曰此地距園所道里爲折半此處若建五六間倉舍則幸行時雖値日寒軍兵可有療飢之道前水原倅亦有此言於爾等當無弊瑞乎民人等曰若有倉舍則此處民人猶或有依賴之道有何弊乎仍命退乘馬進發詣水原府御壯南軒命京畿監司水原府使廣州府尹行軍禮京畿監司徐鼎修水原府使金思穆以次入軍禮廣州府尹沈晉賢不卽待令命記過上曰應擧儒生與武士齊會與否知入賤臣承命出回奏曰皆待令云矣上命儒生入場命書榻敎曰邑內挈眷儒生試取時左議政戶曹判書趙鼎鎭刑曹參判李亨元爲讀券官隨駕玉堂爲對讀官又命書榻敎曰邑內武士試取試射時訓鍊大將趙心泰禁衛大將徐有大爲考官隨駕參上宣傳官二員爲參考官晩秀曰左議政蔡濟恭有實病將不得考試云矣命書榻敎曰讀券官左議政有頉代兵曹判書李秉模爲之仍命秉模書賦題帝省其山命頒示諸生仍詣得中亭上曰日勢已晩武士試射明日爲之事分付可也命設貫革與帿布於亭東上親決拾御矢貫革二中小帿三中命訓將禁將水原府使耦射放射訖還詣壯南軒承史以次退出
정조 16년
都承旨徐邁修隨駕宿左承旨李晩秀隨駕直右承旨李義弼隨駕宿左副承旨李敏采隨駕直右副承旨洪仁浩隨駕宿同副承旨申耆守宮直注書李海淸隨駕宿一員未差假注書鄭尙愚隨駕直事變假注書任㸁守宮直
정조 16년
大駕詣水原府內閣政院玉堂藥房朝廷二品以上兩司長官口傳經宿問安答曰知道
정조 16년
大駕詣顯隆園入齋室後內閣政院玉堂藥房朝廷二品以上兩司長官口傳問安答曰知道
정조 16년
大駕還詣水原入府衙後內閭政院玉堂藥房朝廷二品以上兩司長官口傳問安答曰知道
정조 16년
李晩秀啓曰備邊司郞廳來言今日賓廳日次而動駕相値不得來會云矣敢啓傳曰知道
정조 16년
以顯隆園令洪就榮金魯敬書啓傳于李晩秀曰陞敍
정조 16년
李晩秀啓曰禮貌官來言百官品旨就次傳曰知道
정조 16년
兵曹口傳政事副司直金文淳單付
정조 16년
有政吏批判書金思穆進參判金憙在外參議沈煥之留都左副承旨李敏采進以李命植爲判義禁李亨元爲驪州牧使尹光垂爲瑞興府使再政以洪就榮爲衿川縣監
정조 16년
兵批判書李秉模進參判李在學別雲劍進參議尹東晩留都參知柳文養守宮直左承旨李晩秀進以李彦豐爲武兼
정조 16년
壬子正月二十五日卯時上自水原府進詣園所擧動入侍時都承旨徐邁修左承旨李晩秀右承旨李義弼左副承旨李敏采右副承旨洪仁浩假注書趙台榮鄭尙愚記事官洪樂游徐有聞檢校直閣鄭東浚徐龍輔尹行任徐榮輔以次隨駕上具戎服御壯南軒命晩秀頒軍令晩秀跪告三吹左通禮跪啓請外辦上乘馬詣顯隆園至降馬所降馬入御齋室改具淺淡服烏犀帶乘輿詣紅箭門外降輿就板位行再拜禮訖仍詣丁字閣神位前三上香執酌獻酌大祝進讀祝文訖上出就板位亞獻官安春君終獻官金箕性以次行禮如儀訖上復行再拜禮仍詣望燎位望燎訖詣園上奉審上曰園司進前洪就榮金魯敬進伏上曰莎草如是敷榮極爲多幸矣就榮等曰莎草比前尤盛矣上曰架石欄干石之間微有油灰剝落之痕此蓋當初封園時旣爲虛左之制故不用隔灰其勢不得不如斯而大體架石當用覆簷樣使雨水無得渗漏然後永無此患爾等須與別看役商確以奏可也就榮等曰每當解凍之交則或有微微牴牾之痕而春夏以後則依舊無痕矣上曰都承旨以園所都廳陞資矣石物刻畫果十分無欠乎邁修曰石品則大勝於艾石刻畫則不讓於古匠矣上曰鸎峯之有此石材誠非偶然且魂遊石運上之日適値天雨路滑而車轍利行有若神輸而鬼運此亦異常矣邁修曰亶由殿下格天之試矣仍詣曲墻外靑龍邊平坐命振威縣令曺允植廣梁僉使張世紈來待上顧謂諸臣曰予於堪輿家言雖未詳知而百里平野有此成局龍虎之回抱朝臺之明麗雖凡眼猶可知之此是自孝廟朝陵寢置標之地而今爲園所天實與之非予之力也東浚等曰穴前之豐厚局內之文明雖臣等茫昧之見亦知其逈出尋常我東方億萬年無疆之休實基於此莫非聖孝之攸格矣上曰故奉朝賀趙暾之言予尙記有其言雖近俚俗實則可謂善喩也向於遷園後奏予曰遷奉吉地氣象尊嚴比如自金虎門守門將廳移御于大明殿云矣二十八年奉安于舊園所幸賴天地神祗之默佑得以無憾於予心回思往事悲喜交集趙奉朝賀之言不其然乎今來省拜尤不禁一愴一幸而樂而忘返雖不襯着予之此時情事實無遽然回鑾之心矣上敎園司曰自齋室後門詣丁字閣右邊之路似是園官輩奉審時捷路而係是責龍肩甲則雖云一線之路亦恐未安須卽植木遮路而此後展拜時出自齋室後門則路由齋室墻外轉至紅箭門外亦無不可矣上指案山樹本曰平野之地有此蔥鬱誠異矣而遠望則殆若燈夕日觀燈矣東浚曰不過數年尤當茁茂矣仍詣曲墻後奉審上曰丁字閭三面蘆簾非但易以朽傷且不精緻予意則丁字閣拜位之簾勿用捲懸之例以細緻薍簾重複遮設稍近於楹邊以防風雨丁字閣三門遮以大簾常時則下垂開門時則懸鉤爲好園司與曺允植相議成出見樣上送則當措備下送矣仍於紅箭門外乘步輿至白虎下邊上曰園司與曺允植進前上曰此處地勢稍似凹下且有濕氣何以則可以平均無欠乎就榮曰此地頗卑濕故樹木難以茂盛臣等之意則取膏土盛於空石而其上種得樹木則年久之後可期菀茂而成林得免凹下之患矣上曰依此擧行可也仍詣舊鄕校基上曰此地亦穩藉矣心泰曰非但穩藉左右拱抱非凡矣上曰或不狹窄乎心泰曰少無狹窄之慮矣上曰靑龍善爲回抱矣心泰曰然矣上曰穴前若捕土則不至力鉅乎心泰曰自下仰視則穴處頗高雖補土不至大段矣卽今御座處卽舊時鄕校大成殿基而其下明倫堂齋室舊基矣此地之自古流傳果不尋常而第緣鄕校奉安時墻垣之基尙有形止故或當久雨之時不無客水停蓄之患雖不新鑿水道而平衍其地使之散流好矣上曰卿言固好而凡係水道最關地理恐不可遽議矣上乘馬進發詣齋殿命晩秀書傳敎曰百官揷羽又命書傳敎曰自園所洞口至崇禮門捧上言又命書傳敎曰政官牌招開政晩秀曰政官牌招開政事命下而吏曹判書金文淳以病落留水原府云何以爲之敢稟上曰許遞可也晩秀曰吏曹判書有闕之代所當問于大臣薦望而參判金憙在外參議沈煥之留都大臣亦方承命留在水原府何以爲之乎上曰水原府使金思穆吏曹判書除授牌招可也本府府使不可一刻曠官且當以有資歷人各別擇差驪牧之使之隨駕曾有示意於筵中驪州牧使李敬懋水原府使除授先導駕後謝恩可也出擧條仍進發詣水原府仍詣得中亭命試射開場晩秀跪啓請矢數執鼓上曰試官行禮置之使之擧行可也武士以次呼名放射訖晩秀跪啓請拾箭擂鼓命文試官入來科次命書榻敎曰對讀官檢校直閣徐榮輔加差秉模等進前讀券訖坼封賦三下一任厚常呼名命有聞呼新來賜樂出送武士一巡三中以上命心泰呼新來出送命書榻敎曰還宮依昨年例明日進定命書傳敎曰水原府邑內儒生試取時三下一進士任厚常直赴殿試三下二幼學李東英草三下幼學尹持昇直赴會試次上幼學韓用鏶幼學金栻尹衍相各給一分方外儒生三下幼學金鍾翼紙二卷次上幼學李延良紙一卷賜給邑內武士試射時三中以上直赴殿試二中直赴會試對讀官金羲淳曰適因言端敢此仰達朝廷之上莫重者卽紀綱與體統也此而漫漶厥罪甚大昨曉大駕出宮時行副司直李致中敢乘軺軒橫馳於政院玉堂班次之間無嚴不敬莫甚於此請行副司直李致中亟施竄配之典以爲存紀綱嚴體統之地上曰事未前聞揆以紀綱萬萬駭然爲先拿問果如爾言依所請勘律可也羲渟曰不察之東西班班首及監察亦施譴罷之典宜矣上曰依啓戛過政院玉堂之班云而玉堂所言之事承旨不察含默之外溺職大矣當該承旨爲先從重推考可也出擧條命書榻敎曰行副司直李致中爲先拿處又命書榻敎曰新除授水原府使李敬懋除朝辭赴任又命書榻敎曰左議政家遣御醫看病命書傳敎曰爲軍兵當初軍令雖以卄七日還宮書出昨年旣有已例軍情亦當遄歸今日展謁禮成試事亦竣事明日果川晝停後還宮令留都大臣知悉御將早食前出待江上留都大臣見此傳敎守宮承旨分府各司晩秀曰藥房提調金文淳時無職名令該曹口傳付軍職何如上曰依爲之出擧條命坡州牧使衿川縣監入侍賤臣承命出與坡州牧使李敏輔衿川縣監尹光垂偕入進伏上敎敏輔曰連欲召見卿而未暇矣李肇源尙未登第前頭日次講必令努力也命退敎光垂曰瑞興卽孔路大處下去善爲可也命退仍詣壯南軒命水原府使入侍受符敬懋進伏受符仁浩宣諭訖仁浩曰水原府使李敬懋脚病雖云難强而殿陛出入之際至使其姪扶掖事體所在極爲未安從重推考何如上曰依爲之命退諸臣以次退出
정조 16년
都承旨未差左承旨未差右承旨未差左副承旨未差右副承旨未差同副承旨申耆坐直注書李海淸仕一員未差假注書鄭尙尙愚仕直事變假注書任㸁仕
정조 16년
大駕還詣水原府內閣政院玉堂藥房朝廷二品以上兩司長官口傳經宿問安答曰知道
정조 16년
大駕還詣果川縣入晝停所後內閣政院玉堂藥房朝廷二品以上兩司長官口傳問安答曰知道
정조 16년
傳于申耆曰翌日問安勿爲
정조 16년
傳于申耆曰諸承旨憊矣許遞前望單子入之
정조 16년
大司憲朴祐源啓曰臣於臺職豈有一分堪承之望而陪扈義重他不暇顧章皇出膺而昨日儒臣以動駕出宮時班行不齊至有押班監察譴罷之請凡糾正百僚整飭班聯卽風憲之職責而臣旣居是任其豈可諉罪於一臺監而獨自晏然乎請命遞斥臣職答曰依啓
정조 16년
壬子正月二十六日卯時上自水原府還宮擧動入侍時都承旨徐邁修左承旨李晩秀右承旨李義弼左副承旨李敏采右副承旨洪仁浩假注書趙台榮鄭尙愚記事官洪樂游徐有聞檢校直閣鄭東浚徐龍輔尹行任徐榮輔以次隨駕上具軍服御壯南軒命晩秀頒軍令晩秀跪告三吹左通禮跪啓請外辦上乘馬出鎭南門至肆覲峴降馬平坐命承旨閣臣入侍上曰今日則頗有春意矣晩秀曰昨今日氣連爲淸和實是今年中初有矣上曰再昨出宮時微有膈滯矣奉審園所追慕少伸故膈氣快降而今方回鑾有遲遲吾行之意心懷難以形言矣仍進發詣果川晝停所少頃命晩秀頒軍令晩秀跪告三吹左通禮跪啓請外辦上乘馬進發至舟橋司駐蹕兵曹判書李秉模跪啓稟陞橋陞旗落旗下橋號令命宣傳官隨駕先後厢步軍以信箭祗受於各該將領先到舟橋仍爲落後解嚴以御營廳出待軍兵爲先厢禁軍一番爲後厢仍宣饌于閣臣承史侍衛訖上敎邁修曰承旨所見則舟橋物力當入幾許乎邁修曰雖未的知而似多入矣上曰在前船槍時則雖精約爲之所入洽滿十萬金今此舟橋則不過三百金而明年則又當減於此數矣邁修曰船槍每每新設舟橋則一設之後年年仍舊用之似無物力之更入而誠省費矣命晩秀書傳敎曰行幸時輦路百里如砥如矢不費除治之功而若是其潔好者專由於田夫之效勞況冬春大雪之餘乎路傍各邑田夫民戶今年秋還特爲除耗令地方官曉諭民人此蓋爲所重欲使惠及小民此意下諭于道伯仍令廟堂知悉上具戎服乘馬進發渡舟橋由崇禮門入敦化門協陽門還內諸臣以次退出
정조 16년
都承旨未差左承旨未差右承旨未差左副承旨尹行元坐直右副承旨沈煥之坐直同副承旨未差注書李海淸仕直一員未差假注書鄭尙愚仕事變假注書任㸁仕
정조 16년
大殿王大妃殿惠展宮內閣政院玉堂口傳問安答曰知道
정조 16년
尹行元啓曰來初一日輪對日次而國忌正日相値頉稟之意敢啓傳曰後日次爲之
정조 16년
沈煥之啓曰大司憲未差執義趙鍚穆掌令宋煥箕洪彦燮持平崔顯重南必鍚俱在外監蔡茶時之意敢啓傳曰知道
정조 16년
沈煥之啓曰監察十三員內二員罷職一員在外七員未署經今此穆陵忌辰祭及宗廟景慕宮朔祭景慕宮春享大祭時無以分排在前如此之時有未署經監察署前行公之例今亦依此例出仕事分付何如傳曰允
정조 16년
傳于尹行元曰京畿監司入侍
정조 16년
傳于尹行元曰諸承旨憊矣許遞
정조 16년
傳于尹行元曰同副承旨亦爲許遞與未差之代前望單子入之待下批牌招察任
정조 16년
承旨前望單子入之金憙李亨元朴祐源尹行元徐榮輔沈煥之落點
정조 16년
傳于尹行元曰直提學金憙仍任前職新除承旨之任許遞
정조 16년
吏曹口傳政事直提學金憙仍任事承傳
정조 16년
兵曹口傳政事副司直金憙朴祐源徐榮輔李晩秀竝單付
정조 16년
尹行元啓曰卽者檢閱徐有聞謂有情勢陳疏徑出原疏纔已退却矣所當直捧禁推傳旨而此與無端徑出有異推考警責仍卽牌招入直何如傳曰允
정조 16년
尹行元啓曰卽者檢閱李重蓮洪樂游謂有館規陳疏徑出原疏纔已退却矣所當直捧禁推傳旨而此與無端徑出有異推考警責仍卽牌招入直何如傳曰允
정조 16년
傳于尹行元曰凡遠道幸行時御膳支應列邑當之若自京司進排則輸載運致其弊亦倍蓰於外邑況水原距京爲百里地又次年年臨幸則其所定制宜念京外俱便之方大抵驪州及豐德行幸時如南城等支應及溫幸時湖西一道專當支應之已例決不可議到設欲嚴飭撙節古今異宜以近日紀綱其能遵守無弊端乎此所以依度支定例別成冊子以至器數分排特敎爲定所入之費詢于大臣區劃於經用之外者也觀於此朝家爲民邑之苦心本意孰不知之乎今行卽定例之初也十分嚴立科條然後可以永久遵守矣器數雖酌定器各有大小排亦有高低之故不無眩於擧行之事須有一定之式爲可招見道伯以時俯使及前前府使前府使會于公廨釐正定例之意已有筵敎如是之後雖一尾鮮魚一顆果品一或有違越於定例者是私獻也其罪不輕當隨現重繩以此傳敎大書揭板於本府壯南軒至於果川卽小邑而程道又近京之致支應一款不入於定例當自京輸致則今年亦依昨年例待令者由於定例中不爲分明載錄而然今年所入以至軍兵犒饋之需一竝以儲置米會減此後熟設所用柴炭外若或以預備條侍令則當該地方官施以違令之律亦令揭板本縣公堂事分付
정조 16년
傳于尹行元曰夙宵念念者民事也細事微物而莫或放忽況已有年前飭敎定式之事乎大抵諸道貢饍爲民弊則誠大矣用處不緊而謬例因循尤豈不無義之甚乎如嶺南海衣之廣似油芚湖南魚卵之大若剪板及外此類此之弊令廟堂行會嚴飭俾各一從便當之品永除糊付湊雜之規又以節候各有早晩而自下不得擅改月令者亦許隨時封進矣今日適因言端始聞之取見嶺南封進海衣製樣依舊而已朝令之下擧行萬萬駭然令後不卽釐正之道臣捧現告爲先重推封進守令亦令時道伯査出指名狀聞仍令該府拿問嚴勘嶺南若此則他道可知申加嚴飭無敢抵罪事令廟堂分付諸道此蓋廚院操縱而然一體嚴飭
정조 16년
傳于沈煥之曰日前聞畿伯言始知之渠之情勢似然長湍府使李潤謙改差後日政擇差下送
정조 16년
沈煥之啓曰因兵曹啓目龍宮縣監被燒兵符令本院改造下送事允下矣兵符旣已新造龍宮縣監所佩右一隻監營所上左一隻左兵營所上左一隻定禁軍下送依例分上舊兵符收取上送以爲燒火之地事慶尙監司處下諭何如傳曰允
정조 16년
以京畿監司徐鼎修狀啓右議政朴宗岳上來時迎候勿待事傳于沈煥之曰如例擧行之意更爲往復事回諭
정조 16년
以忠淸監司朴宗岳狀啓百歲老人前同知李光春族派探問條列事傳于沈煥之曰單付知事而夫人帖亦爲成送仍以有旨回諭
정조 16년
兵曹口傳政事知事李光春單付
정조 16년
以慶尙監司鄭大容狀啓靑松府民戶失火事傳于沈煥之曰當春失所極爲矜悶原恤典外米布加給當遣備郞考其勤慢畢奠接後形止狀聞事回諭
정조 16년
尹行元以戶曹言啓曰卽者舟橋司移文內舟橋牌將都監官木二疋副監官領將木各一疋自戶曹施賞後草記事命下矣依此施賞後草記事據舟橋牌將車道吉等三人都監官南壽奎各木二疋副監官許瑍等二人領將李天陪等十人各木一疋合木二十疋依數磨鍊題給之意敢啓傳曰知道
정조 16년
沈煥之以兵曹言啓曰今番顯隆園行幸時隨駕將校軍兵各差備等犒饋依定式以乾物分給之意敢啓傳曰知道
정조 16년
沈煥之以壯勇營言啓曰每歲春秋園幸居先則乾犒饋依例分給事曾有定式矣今番園幸時本營隨駕將校軍兵乾犒饋依定式磨鍊分給之意敢啓傳曰知道
정조 16년
沈煥之以禁衛營言啓曰隨駕本營將校軍兵等處依定奪乾犒饋磨鍊分給之意敢啓傳曰知道
정조 16년
沈煥之以御營廳言啓曰隨駕駕前別抄五十人將校二人軍兵五十四名等處依定式乾犒饋磨鍊分給之意敢啓傳曰知道
정조 16년
沈煥之以義禁言啓曰因兵曹參知柳文養狀啓宣傳官尹相重拿問嚴勘事啓下矣尹相重今方侍命卽爲拿囚之意敢啓傳曰知道
정조 16년
沈煥之以義禁府言啓曰全羅監司鄭民始狀啓內前羅州營將閔修益令攸司稟處事啓下矣閔修益自任所未及上來云依例發遣府書吏所到處拿來何如傳曰元
정조 16년
沈煥之以義禁府言啓曰保放罪人李儒修還囚捧供之意敢啓傳曰知道
정조 16년
兵曹啓目粘連平壞幼學金榮甲上言內辭緣今姑置之何如判付啓事係干恩情出爲親依願施行爲良如敎
정조 16년
禁府啓目稷山前縣監李儒修原情云云問目內辭緣泛稱遲晩所當請刑是白乎矣曾經侍從不爲請刑載在大典通編議處何如判付啓未見爰辭豈不揣得而旣見尤儘然然治蜀固尙嚴造出法外之刑未免自官長先壞典則欲令以當法治頑民曾有提及於道啓回諭者鎭營之尙不斯得萬萬痛駭不可以日前嚴處仍以置之嚴飭新伯使之限內捉納此因段放送爲良如敎又啓目行副司直李致中原情云云傳旨內辭緣泛稱遲晩所當請刑是白乎矣曾經侍從勿爲請刑載在大典通編議處何如判付啓伊日儀衛從略乙仍于政院玉堂之班距駕後僅爲數十步堂啓論列雖曰目覩言不近理使之拿問以開自明之路矣觀此爰辭乘軒丁寧戛過分明然則堂啓非爽實之言兺除良無論駭悖與否情在無妄據實直陳而已乃敢雜以他說歸罪於徒隷誤告者何其不思之甚大抵本事旣未前聞況駕前咫尺之地生心於犯科萬萬無嚴時囚罪人李致中亟施竄配之典名以耳目之官其所論劾反讓於玉堂如許兩司將焉用哉尤可駭者承宣之不言先詣及衛內進去外隨駕留都大臣承旨一竝削職事在陪班旣罷之後不能檢飭之班首與監察其罪容有可恕後厢未過屛門不嚴致有乘軒之出入揆以紀律極爲駭然當該軍門將臣亦爲羅職爲良如敎又啓目宣傳官尹相重原情云云問目內辭緣泛稱遲晩所當請刑是白乎矣宣傳官勿爲請刑載在大典通編議處何如判付啓以草記勘律爲良如敎
정조 16년
壬子正月二十七日辰時上御重熙堂左副承旨入侍時左副承旨尹行元記事官李海淸記注官金良倜承膺祚以次進仗訖上命書傳敎曰數遞宜念前參判李亨元仍任刑曹上曰左承旨同副承旨聞有實𧏮許遞前望單子入之出榻敎命退承史以次退出
정조 16년
都承旨未差行左承旨洪聖淵坐直行右承旨申大顯坐直左副承旨洪義浩未肅拜右副承旨尹弼秉未肅拜同副承旨李冕膺未肅拜注書李海淸仕直一員未差假注書鄭尙愚仕事變假注書任㸁仕
정조 16년
備忌記慶尙左兵使許侙下直長弓一張長箭一部片箭一部筒兒一箇賜給
정조 16년
以檢閱李重蓮洪樂游徐有聞牌不進罷職傳旨傳于申大顯曰只推
정조 16년
李冕膺啓曰檢閱李重蓮洪樂游徐有聞旣有只推之命卽爲牌招入直何如傳曰允
정조 16년
傳于尹弼秉曰大臣尙不還京可知所愼之尙未差可待渡江更遣御醫看病
정조 16년
尹弼秉啓曰卽者校理李貞運副修撰金羲淳來呈箚子事關鞫體義在嚴討揆以國法院例因當顯卽捧入而向日飭敎旣下本院不得循例捧入此實有關國體亦駭物情臣等忝在出納之地不勝憂悶伏望聖明收還飭敎仍令捧入俾無上下阻隔之弊敢此仰稟傳曰疏箚旣有收殺後捧入之命則豈可爲此啓辭乎當該承旨竝遞差堂箚姑爲留院以待出場豈有捉拿之箚乎當該玉堂亦爲遞差
정조 16년
傳于申大顯曰當該承旨遞差
정조 16년
傳于申大顯曰犯禁之當該兵曹堂上削職
정조 16년
傳于申大顯曰承旨前望單子入之待下批牌招察任
정조 16년
承旨前望單子入之金憙洪聖淵申大顯洪義浩尹弼秉李冕膺落點
정조 16년
兵曹口傳政事副司直金憙單付
정조 16년
兵曹口傳政事知中樞府事李棟單付
정조 16년
尹弼秉啓曰卽者義禁府都事來言宣傳官尹相重草記勘律事命下而判義禁李命植未肅拜次堂例不得擧行云判義禁李命植卽爲牌招擧行何如傳曰令次堂擧行
정조 16년
以京畿監司徐鼎修啓本文字號籲罪人孔德壽供辭開坐事傳于申大顯曰勿施次還給
정조 16년
持平南必鍚啓曰臣於鄕廬跧伏之中忽伏承持憲特除之命義分所在不敢久淹今始來到粗伸叩謝之忱而第臣於本府曾經掌令其在公格有難仍冒請命遞斥臣職答曰依啓
정조 16년
申大顯以義禁府言啓曰時囚罪人李致中原情公事判付內亟施竄配之典事命下矣李致中慶尙道義興縣竄配而以判付內辭意具罪目依例發遣府都事押送配所何如傳曰允
정조 16년
申大顯以義禁府言啓曰時囚罪人尹相重原情公事判付內以草記勘律事命下矣尹相重兵曹參知柳文養狀啓內都城門開閉何等嚴重而只奉信箭不爲請出標信之狀萬萬駭然令該府拿問嚴勘罪取考律文則大明律制書有違條有曰凡奉制書有所施行而違者杖一百大典通編推斷條有曰犯私罪杖一百決杖告身盡行追奪雜令條有曰王府決杖者代以金贖矣尹相重杖一百收贖告身盡行追奪放送何如傳曰允如有功議各減一等可也
정조 16년
尹弼秉以義禁府言啓曰尹相重杖一百收贖告身盡行追奪照律草記批旨內如有功議各減一等事命下矣尹相重無功議云矣敢啓傳曰知道
정조 16년
申大顯以訓鍊都監言啓曰今番顯隆園行幸時隨駕將校軍兵及武藝廳犒饋依定式以乾物磨鍊分給之意敢啓傳曰知道
정조 16년
尹弼秉以禁衛營言啓曰龍山居民車命煜上言判付民習可駭令禁將査治以懲猥越之習事命下矣依傳敎車命煜査問後嚴棍懲礪之意敢啓傳曰知道
정조 16년
申大顯以刑曹言啓曰昨日幸行時成均前博士玄杞擊錚於衛外所當捧供以入而係是朝官移義禁府處之何如傳曰卿等詳考本事可以移送則移送可以勿施則勿施可也
정조 16년
戶曹啓目粘連春川居幼學李鍚斗上言內辭緣跡涉猥越勿施何如判付啓取考文券後分付道伯可以推覓還給之事則卽爲決給俾奉香火爲良如敎
정조 16년
京畿監司徐鼎修啓本擊錚罪人咸平鄭太一捧供事判付內付之道臣卽爲從公決給事令該曹分付爲良如敎
정조 16년
京畿監司徐鼎修啓本擊錚罪人龍仁幼學李東建捧供事判付內啓下敦寧府査實回啓爲良如敎
정조 16년
刑曹啓目擊錚人西部居寡女沈氏原情云云所供如此上裁何如判付啓令該曹詳考決給爲良如敎又啓目擊錚人晉州居童蒙沈龍乙原情云云所供如此上裁何如判付啓令該道詳考事實板仍間從便擧行後形止狀聞事分付爲良如敎又啓目擊錚人永川居幼學安界重原情云云所供如此上裁何如判付啓卿等論理回啓爲良如敎又啓目擊錚人靈巖居良人高奉才原情云云所供如此上裁何如判付啓付之道臣卽爲從公決給爲良如敎又啓目擊錚人唐津居良人朴聖澤原情云云所供如此上裁何如判付啓雖渠奴已贖後浸漁用壓良之律者自是金石之典兺除良觀於營題其矣所訴似必有苖脈是置如許虐政前所未聞應問各人一竝捉來査實捧供回啓如有隱情不爲直陳嚴刑得情爲良如敎又啓目擊錚人木川幼學尹燧等九人原情云云所供如此上裁何如判付啓竝只依允爲旀其中春川李重玉段以璿派簪纓家有百歲老父而尙不得追榮可知其無勢所致令該曹今日內單付知樞仍爲追榮下批爲老人之事有不可知何待開政以口傳擧行平山申事渠父所坐豈可追論於已放之後乎況八十老人之發解亦可謂稀有之事特爲許赴會試之意分付爲旀鐵山鄭機事不待卿曹之決處經先鳴錚民習可駭各別嚴治本事段卿等亦不以爲不然則同洪百游身乙招致曹庭使之限三日備給後草記萬一愆限則是渠之自就當律分付禁府用贓囚本律次先爲嚴囚徵出以意嚴飭分付期於收殺後草記爲旀道有道臣若能剛勵隨卽推給此等猥越之說何以上此後更有此等之弊道臣守令難免重勘此意亦爲行會爲良如敎
정조 16년
吏曹判書金思穆疏曰伏以禮成展謁聖孝克申日吉辰良回鑾萬安慶幸之忱小大攸同臣適罪本邑獲瞻羽毛之美頌祝與榮有倍他人乃伏念臣卽空疎譾劣之一庸品耳早從路晩竊倖第得備任使於百執事之列者一則先故二則先故況於十餘年內特蒙我聖上天他罔極之恩歷揚內外濫躋卿月居常懍惕如集于木而只緣感激一念銘在心肺凡係官職有除輒膺不自量竭蹶趨承以爲報效塵刹之道而至若世所稱華貫要職奚但人器之不當抑亦夢想之不及者蓋臣家世專以謹愼畏約斂藏退巽爲相傳之訓戒自在臣父蒙被洪渥與天無極而跡涉宦塗惟恐家訓失墜一心兢惕未敢食息暫忘獲免辜負聖恩得以全保家聲如臣不肖無能爲役而亦嘗受而爲法罔敢或忽此非獨臣家之私戒實是通朝之所共知非獨通朝之所共知實是聖明之所俯燭也臣之前後兜攬罔非諭分而至於天官冢宰之任又何嘗一毫近似於臣身也哉臣伏聞除命惝怳悸恐不覺五內之失守雖在暫時副急非所敢擧論而天牌纔下鑾輿儼臨進退末由逃遁不得冒沒出肅仍以行政一身狼狽固不足恤其於墜先訓而辱聖簡當復如何同朝之嗤點物情之駭惑猶屬細故臣不暇覶縷煩陳而今若諉之以倉卒承膺夤緣蹲冒便同固有則廉防二字壞了無餘矣若夫銓衡人物品藻黜陟是何等重寄峻選而一朝畀之於如臣無似不少難愼挽近人才雖曰不古若求踐歷優長望實俱隆者則歷數朝端不患無人忽此中批誤恩乃及於臣以殿下則哲之明何爲此爲萬萬非常之擧使莫重公器緣臣而玷汙乎噫夷險燥濕生死向前卽臣區區所自勉者至於見職反復量度千萬不當豈或徒藉榮寵不思循墻之義耶雖使他人當之銓選重任上不宜輕授下必爲辭避而若臣則其所以難冒者實由於一副當家戒之如右所陳則鐵限在前株守難改初雖鎭倒而冒出豈可淟涊而再誤縮伏多日駁正無聞臣轉益震懍靡所容措玆敢披瀝肝血仰首鳴號於天地父母之前伏乞聖明諒臣情之難强察臣懇之非飾亟命鐫削臣職仍治臣瀆撓之罪以肅朝綱以安私分千萬幸甚臣無屛營祚懇之至答曰省疏具悉鄕其勿辭行公
정조 16년
行都承旨洪明浩坐行左承旨李得濟坐直行右承旨李祖承差祭左副承旨尹㬦奪告身右副承旨權以綱坐直同副承旨李思祚未肅拜注書李海淸仕一員未差假注書鄭尙愚仕直事變假注書任㸁仕
정조 16년
權以綱啓曰大司憲持平一員未差執義趙鍚穆掌令宋煥箕洪彦燮持平崔顯重俱在外監察茶時之意敢啓傳曰知道
정조 16년
李得濟啓曰備邊司郞廳來言今日賓廳日次而國忌齋戒相値不得來會云矣敢啓傳曰知道
정조 16년
李得濟啓曰御營廳將官來言今日本廳軍兵日次私習云矣敢啓傳曰知道
정조 16년
傳于李得濟曰傳香承旨馳詣宗廟景慕宮奉審摘奸以來
정조 16년
權以綱啓曰領敦寧洪樂性領府事李福源有稟達事來詣閤外請對矣傳曰都事姑未復命邑報亦無可據則左相昨日陳箚近於臆料揆以事面猶以爲未安況請對乎雖大臣有難顧藉矣
정조 16년
權以綱啓曰諸承旨有稟達事來詣閤外請對矣傳曰退去
정조 16년
權以綱啓曰時原任閣臣有稟達事來詣閤外請對矣傳曰閣銜竝遞改
정조 16년
權以綱啓曰諸玉堂有稟達事來詣閤外請對矣傳曰退去權以綱啓曰京畿監司徐鼎修有時急稟達事來詣閤外請對矣傳曰退去
정조 16년
傳于李得濟曰此非如是之事旣有商量處分之敎而昨夜因酬應方調痾則此胡呼吸時急之事聞靜攝之敎不待處分依舊守閤不欲移一步地其爲不誠無狀莫甚於此況職在藥院之任聽若不聞今日國體臣分可謂掃地盡矣竊爲大臣惜之至於閣臣承旨玉堂臺諫等擧措尤爲不滿一笑劻勷之外太不識時措之義一竝罷職旣有量處之敎則何必每每杜言路曠言官在外及未肅拜三司竝許遞政官牌招開政差出待差復當召見處分出牌前無敢詣臺惹鬧事嚴飭分付
정조 16년
備忘記旣有量處之命則亦認以虛言乎且有靜攝之敎則亦謂之托病乎於斯二者之間難免不信之跡今日國綱雖曰掃地豈料受侮至此承聞所下傳敎後率卿宰更入闕中之大臣其意莫可曉此皆欲避緩討之目反忽君臣之分其爲凜然百倍於救宇鎭之失刑是豈所望於大臣者領府事李福源亟施付處之典領敦寧洪樂性身帶藥院容有間焉亟施不敍之典
정조 16년
傳于權以綱曰大臣聞已出去處分傳敎勿爲頒布
정조 16년
傳于權以綱曰承旨前望單子入之待下批牌招察任
정조 16년
承旨前望單子入之洪明浩李得濟李祖承尹㬦權以綱李思祚落點
정조 16년
有政吏批判書金思穆進參判參議未差行都承旨洪明浩進以李在學爲吏曹參判沈煥之爲吏曹參議李𡊠爲大司憲洪明浩爲大司諫李殷模爲執義李彦祐爲司諫宋翼孝爲掌令張至顯韓致應爲持平金孝眞爲獻納金履喬爲正言鄭東觀爲校理金羲淳爲副校理李祉永爲修撰朴奎淳爲副修撰李溆爲驪州牧使李泰永爲長濡府使尙衣僉正鄭致綏司饔僉正金履仁相換刑曹參判李亨元仍任事承傳
정조 16년
兵批判書李秉模病參判李在學入直進參議柳文養參知尹東晩病右副承旨權以綱進副司直徐邁修沈煥之尹行元申耆李貞運南必鍚竝單付副司果金羲淳副司正鄭尙愚竝單付
정조 16년
以刑曹參議望筒傳于權以綱曰前參議仍任
정조 16년
以檢閱李重蓮洪樂游徐有聞罷職傳旨傳于權以綱曰只推更爲牌招
정조 16년
傳于李得濟曰發遣吏郞諸執事淸齋與否摘奸以來
정조 16년
李得濟以兵曹言啓曰依下敎犯禁上疏來呈人尙衣院書吏金養鄭拘留本曹之意敢啓傳曰知道
정조 16년
左議政蔡濟恭箚曰伏以風日扇和神祗護駕園寢展謁孝思克伸蹕路言旋聖體益康士女被野頌祝同聲況臣慶幸之心容有其極仍念臣猥承亞獻命帖先赴水原新治衰骸癃質不能敵寒威朝晝之頃病在殊域及夫鑾輿之詣園無奈螻命之如絲終不免落留寢席和囈喉聲只是生不如死四字而已尙何言哉一再經宿微有省覺要免客中之鬼强尋來時之路兩日擔舁艱及江上賤疾十倍越添號痛之聲行路皆驚不得已扶入龍湖弊亭顧此危惡之症夫豈有重入脩門之理乎瞻望雲天悲泣而已鳴呼臣雖未冷之尸一段消不得者都只憂國之念耳臣於在水原時聞罪人宇鎭拿到畿湖之境昨又因備局公事見濟州牧謄報則逆宇之越海而陸果已多日矣以程途言之則畿湖境之距京師不過百有餘里而其間歷日洽爲四五雖緩步徐趨之人行得百餘里地費了四五日字斷無此理況劇逆拿來奚止用倍道之例而問之從背後至者皆言未見有拿罪人來者問之從日邊至者皆云未聞有拿罪人囚者臣之惑於是乎滋甚若謂罪人鑽地以入則天下何嘗有是理若疑聖旨中路故縱則盛世豈宜有是事無是理無是事而罪人之不見形影百爾思量終不得其說臣愚死罪竊以爲殿下平日施措率多愛克厥威以底國綱日壞而至於已承款未正法至妖極惡之賊尙置之持疑未決之科致有今日群下之疑則此未必不爲危亡之擧也言之及此心膽欲裂伏願殿下誕降明旨以解中外之惑嚴飭王府火急拿致夬施逆律以嚴邦憲焉臣病不起動不能進身軒墀之下痛陳天經地義之不容但已只以咫尺之箚草草論列雖附古人尸諫之義負國家大矣亦乞亟降威罰以勵臣分千萬幸甚取進止答曰省劄具悉卿懇連接醫官書啓績見卿之箚辭愼度之如是彌留豈勝憂慮萬萬宇鎭事論列卿言往往有太過處卿以元老何效年少輩峥嶸之習氣乎竊爲之慨咄大抵示信自示信屈法自屈法一問然後闊狹卽當初本意而拿行巧値於宿所前站先令還押湖境次命迃路領付於長湍地事勢自有不得不然者卿須安心勿辭加意愼攝俟少間卽爲復路仍傳曰此批答遣史官傳諭更遣御醫看病
정조 16년
行都承旨洪明浩坐行左承旨李得濟坐行右承旨李祖承坐直左副承旨尹㬦奪告身右副承旨權以綱坐同副承旨李思祚坐直注書李海淸仕直一員未差假注書鄭尙愚仕事變假注書住㸁仕
정조 16년
大殿王大妃殿惠慶宮中宮殿內閣政院玉堂藥房口傳朝問安答曰知道大殿王大妃殿惠慶宮中宮殿內閣政院玉堂藥房口傳夕問安答曰知道
정조 16년
尹㬦啓曰藥房提調金文淳爲承候冒萬死來詣閤外請對矣傳曰承候異於昨日請對雖不處分正氣散依前方更爲煎入卿則退去院中監煎
정조 16년
藥房口傳啓曰臣等俄者求對未蒙召接之命繼有湯劑煎入之敎區區下情不勝焦迫罔措之至此時承候不容暫時少緩而醫官入診尤爲緊重伏乞卽命召接臣等諸醫官亦令隨入千萬顒祝之意惶恐敢啓答曰偶然膈滯之證似癨非癨尙不通利加之頑痰在胃口寒氣入肺經嘔痃兼作不食不寢昨今所服正氣散可謂當劑至於醫官等雖召見渠輩豈有別見卿卽爲退去本院更煎一貼封入大抵調病不先不後而不見信於大臣未免添一酬應予病不過一時所愼差過一兩日足可快差所慨咄憂歎者予甚否德言不孚於大官古有是否正欲無言大僚者卽百僚之首而擧措如此予何顔欲見下於大臣之諸臣乎幺麽宇鎭之其殺其活胡大事也自上其可無病而托病欺廷臣乎年前敦諭大臣也有一承宣代撰若曰無病患而稱病患眞病患可慮爲措語其時猶欠於敬禮嚴飭改撰朝家之待大臣猶然況大臣昨日之事果如何如何耶非不欲略示不槪之意而昨因收拾不得今始言之卿須退去本院日記中崔故相故事可也
정조 16년
尹㬦啓曰前閣臣吳載純李秉模徐鼎修李晩秀爲承候來詣閤外請對矣又啓曰前閣臣吳載純李秉模徐鼎修李晩秀伏奉下敎萬萬惶懍而承候不容暫緩冒萬死更爲請對矣
정조 16년
權以綱啓曰大司憲李𡊠執義李殷模掌令宋翼孝持平張至顯韓致應未肅拜掌令宋煥箕在外監察茶時之意敢啓傳曰知道
정조 16년
李思祚啓曰禁衛營將官來言今日本營軍兵日次私習云矣敢啓傳曰知道
정조 16년
李思祚啓曰御營廳將官來言今日本廳軍兵日次私習云矣敢啓傳曰知道
정조 16년
傳于李祖承曰禮房承旨馳詣景慕宮奉審摘奸以來
정조 16년
傳于李祖承曰左議政家更遣御醫持藥物看病
정조 16년
李得濟啓曰卽者尙衣院郞廳來言朔進上單子提調例爲着銜而時無提調不得擧行云何以爲之敢稟傳曰都承旨爲副提調
정조 16년
李祖承以禮曹言啓曰卽接靖陵參奉所報則今二月初一日申時量本陵陵上奉審則未申方闌干柱石之傾側雖是流來舊頉近日南風連吹細雨霏微乍有解凍之漸則傾側柱石忽然頹臥左右橫欄亦皆見落云莫重陵上有此石物頹落之患不勝驚心慰安祭不卜日今初三日設行而政府以下依例進去奉審後稟處何如傳曰允欄干雖曰有舊頉解凍之時罅隙之出隨卽遮持防護先期具由枚報則豈有蹲頹之理亦豈有慰安之擧乎陵官奉審之常時不勤萬萬駭然今日入直官員爲先汰去拿問重勘出番官員亦爲汰去何待政府奉審待明都承旨馳奉審以來
정조 16년
李思祚以兵曹言啓曰五衛將金燨景福宮衛將尹在咸慶熙宮衛將金德尙俱以身病勢難供職呈狀乞遞輪番之任不宜久曠竝改差何如傳曰允
정조 16년
李思祚以訓鍊都監言啓曰依下敎備邊郞所捉無標無牌各人等一竝捉來査實後以其所供修正別件以入而毋論當者與代去仍爲拘留之意敢啓傳曰分等決罪放送今番被捉無非都監所屬卿以本營大將兼管定例之事不然檢飭若此極爲駭然爲先越俸一等
정조 16년
左議政蔡濟恭箚曰伏以臣腔血沸熱冒上一箚而病思荒瞀言不知擇聖批諄複先示慨咄之意仍許調攝之暇惶懍感激不省攸措繼伏見傳敎下者以臣箚辭諭之以臆料夫爲人臣子敢以君父施措臆料爲說者論其罪犯金木猶輕臣適殘縷奄奄不能歸身司敗而不敢偃臥寢褥以藁爲席而已尙何言哉第念臣方拭巾待盡抱玆憂憤緘點以歸則生當爲不忠之臣死當爲不瞑之鬼此豈畢忠所事之義乎其言也善雖不敢望王庶幾改竊有所祝唯殿下憐之嗚呼殿下何爲而何今日之事也何爲而有今日之事也臣嘗於殿下之一言一令自以爲犂然無疑夫臣之所度者理也殿下之所循者亦理也以理驗理其吻合無礙也明矣奈之何今日之事不幸而有大相反者殿下試思之若使在後千世之士論今日之事則以相臣之子結將兵之賊潛懷二心無所不至及其鞠庭推問亦不敢自隱自其口輸款此豈一刻假息者而猶且屈法貸其首領其將曰國有法乎抑將曰國無法乎有國所重莫如臺議而殿下旣允從之矣及其王府郞撤圍捉將來行及王畿不使大臣知之不使三司知之又不使卿宰百僚知之直以密旨放還其所居之地其將曰國有法乎抑將曰國無法乎大臣之或詣闕求對或率卿宰欲爲賓啓大義之不可已者承宣閣臣玉堂臺閣之伏閤爭執臣分之所當然者而雷威遽震嚴敎荐降於大臣則勘之以欲避緩討之目於伏閤諸臣則竝施以譴罷之典未暇念及於孔聖所訓唯予言莫予違之戒如是而人將曰盛世之乎抑將曰非聖世之事乎唯我殿下理無不燭明無不照試以臣上所云數者更加三思於淵衷之內如以爲乃言可採則亟允大臣諸臣沬血之請拿致妖賊快正王法如以爲乃言於理無當則斥退臣身宣示臣罪以爲妄言者戒焉臣一病四五日轉動不得不能隨諸大臣後同聲力討委身江郊漸就澌頓不汗而死卽朝暮事耳太醫銜命鎭日來臨榮寵所及村閭咸聳有懷無隱雖出於區區感恩之心靜攝之中更犯瀆撓伏地惶恐死罪死罪取進止答曰省箚具悉昨日所下傳敎令注書謄送
정조 16년
前忠淸監司朴宗岳疏曰伏以園寢祗謁聖孝克伸鑾蹕穩旋玉體萬康下情欣忭易有其極臣於千萬夢想之外伏蒙議政新命驚惶震懍五內失守歷屢日而靡定也伏念臣卽一滓穢之賤耳我聖上肉骨於臣生死於臣甄敍數年之間驟躐八座之列仍又委畀方面一朞于玆到底愚迷而敎詔之如父母隨事瘡疣而疪覆之如天地一毛一髮一飮一啄皆從造化中出來從古人臣之受恩於君父者必曰再造而殿下之於臣不啻百造也千造也而已臣雖生隕死結未足以圖報唯期子孫世世願忠畢義以效其萬有一焉今此恩命又胡爲而及於臣身也夫國家之置三公左弼右承論道經邦而世道汚隆於是焉係民生休戚於是焉在是以人君以論相爲職而雖以則哲之明必加難憤之方故書曰官不必備唯其人世級漸降人才不古論道經邦則尙矣毋論而或以德望或以事業或以文學或以才猷取之不一其道而要其歸趣則皆是朝廷之藎臣而一世之輿望耳臣於斯四者百無一似則未知殿下何所取於臣而有此誤恩也試以國朝故事言之枚卜之專取資歷乃是四百年不易之典誠以任職之旣久而歷試之有驗也近日登庸諸臣亦莫不皆然而獨於臣身拔之資望之外置之三事之間以起廢則太近以踐履則至淺聞見之孤陋卽是井蛙之天擧措之齟齬何異狙公之冠憲章法度邦國之大經而漫不知爲何物簿書期會廟堂之末節而示不省爲何事朱子有言曰大則大狼狽小則小狼狽臣之一身非臣所有赴湯蹈火固所矢心大小狼狽有不足恤而其爲物情之駭惑聖簡之貽累嘗如何哉臣自聞命以來憂懼怵惕夜不能成寐此際史官遠辱湖臬誕宣絲綸聖眷之鄭重出於千古恩諭之諄複溢於十行至以四條爲敎反復丁寧雖使古之名碩當之猶且逡巡臣是何人敢當此不敢當之敎也噫臣事我殿下自春坊始式至于今凡爲二十七年所本末長短莫逃淵鑑而豈料日月之明猶有所遺照也臣若應文備禮例爲辭巽則是自欺以欺天天必厭之臣雖不肖無狀豈忍爲此言實由中讓非飾外纔到城外替納密符瀝血封章仰瀆崇嚴伏乞聖慈亟收新命改卜賢德以幸國事以安私分千萬幸甚治疏將上之際卽伏見朝紙則以宇賊領付長湍事大臣陳箚閣臣三司齊聲爭執豈意聖明之世有此非常之擧也噫嘻以宇賊之千罪萬惡至妖至匿而旣已承款則其伏刑乃是應行之典海島假息神人共憤者厥唯久矣臣在湖西時風聞此賊爲王府所拿去故臣私心竊自喜以爲自此亟行天討頒示八方則旣墜之王綱可以復立肆行之亂賊可以知懼及到城外伏聞處分失當過擧至此臣愕然驚歎大失所圖嗚呼若使今日臣子有一分秉彝則必不與此賊共戴一天而況自海而陸自湖而畿有若尋常罪謫之漸次量利者然臣於是乎骨靑膽裂寧欲無生殿下答大臣之批若曰一問然後闊狹卽當初本意殿下當初本意果欲一問則見方拿來一問正法可也又若曰拿行巧値宿所前站果若巧値則牢囚於所到邑獄以待回鑾後而拿致正刑亦可也於斯兩者未有明命忽於拿來中路移送長湍至以事勢之不得不然曲爲之分疏臣愚死罪竊以爲殿下本意不在於用辟而在於區處也上自搢紳下至小民莫不相顧驚惑大臣之箚諸臣之討非出於妄度實出於赤心殿下必欲示信於群臣百姓則拿來宇賊快施逆律可使群情帖然宗社賴安臣不能隨諸臣之後以伸明張之義敢此冒萬死附陳焉伏願聖明廓揮乾斷亟賜允從誠不勝區區之祝臣無任屛營祈懇之至答曰省疏具悉卿懇初諭中首提取於卿之腔子裏本意使卿及廷臣咸各領會大抵取之者夫雖然矣望之者倍有過焉義理不明而名敎久爲弁髦紀綱不立而士夫昧廉陛賊繁役重生民困尾閭濫觴大農匱昌言莫聞貪風愈熾文章何以振而偏私何以禁乎卿於數者之中事事對揚而矯正之不惟予滿望萬萬卿亦始可曰克副取可之眷遇念之念之卿須安心勿辭卽起簉朝弘濟國事仍傳曰此批答遣史官傳諭于右議政
정조 16년
慶尙監司鄭大容疏曰伏以本道昨秋綿歉卽挽近罕有而特蒙我聖上蠲恤之恩諸般身布幾皆以錢代納南民之感戴歡欣固已不啻若挾纊矣第玆民情苦不知足輒有分外之望曰大同田稅之竝請純錢也民人輩請于邑倅而不得則又從道臣而請小民請之不得則大民踵起而請近而在營底隣邑者請之不得則遠而自三數百里之外者齋糧裹足而請始也三四人或五六人請之不得則今焉累十爲群鎭日盈庭而請臣旣以任土之貢唯正之職不可與身布代納一例仰請爲言而徐究事情蓋亦有竊悶迫阨之不得請則不可已者也見今南民之困瘁專由於田農之失而就其中或不無此勝彼否宜土不宜土之別至於擧道通一境之均是大無未有若綿農也綿之爲種自是旱草宜綿之土多在浦邊而被損於長夏之霖判歉於八月之水結顆者稀疎開花者腐落又從有覆沙成川掘破墊沒之患其全棄者已付之六七雖其未全棄者一畝所摘或不盈傾筐一夫所作或未成全疋假令都聚道內新綿之出推移排用於各邑兩稅之納尙患不能有裕而唯彼失農之民及當催科之時無穀可辦無錢可換若絮若木之辛勤收得者都輸行商之橐厪補交易之資非不念開春賦稅更難措手而其奈目前之急他不暇顧何哉近來綿絮之或在場市者未必皆新綿耳種種射利之家儲蓄舊綿待時發賣而舊綿無多新綿且盡則冬月之綿不及秋初歲後之綿又不及冬月若在兩稅督納之際綿之稀貴轉至於無麪不飥則將於何辦出多多乎且今綿直之增加日甚一日一疋之直二兩錢者加而三兩焉又加而至四兩焉幾何而不加至五六兩也嶠南素多綿鄕都民列肆之貿每年輻湊於斯取以廉價收其倍利近聞畿甸則多賴兩西之綿豐疋木之價反復勝於嶠南云嶠南綿農之孔慘價直之高騰卽此尤可驗矣竊念大同之法以七斗米作一疋木一疋之價代錢二兩則此實較量平停深遠無弊之意而疋木時價將至於五六兩則以米準折殆爲二十斗內外此與立法本意已有逕庭而災歲田民莫念賦稅之重徒知辦納之難必欲以錢代納者其情不可遏而其勢不得不然也若夫山郡之氓則備納公賦尤有偏苦之患石田雖薄結役自在綿種非産稅木惟均三農力作尙不給於輸糴禦冬之費則復豈有甔石餘儲換取綿絮乎於是或採薪織屨或擷采收菓行于野乞于田積此一握之收厪足一疋之需然後繅車竟晷績燈侵曙綿而絲絲而織織成全疋逐場轉賣贏餘之利累寸得尺纔輸身布之供又營公賦之納而杼軸遂空衣褐終無則手織身寒之歎茅衣藁裳之諺殆爲峽民而發也峽民之偏苦公賦在常年猶然況今綿鄕一色歉荒自救不贍更無沾丐於人則賦稅純錢之請爲峽民者尤切也此箇事情不唯臣之臆料己見也邑倅之論報如此民人之呼訴如此臣若拘於格例一向泯默致使畢竟公賦無收殺之望田民有渙散之慮則有非仰體朝家察隱之至意也玆敢據實條列仰瀆崇嚴代乞聖明俯諒事勢亟賜變通大同參半木特許以純錢代捧則一路生靈庶幾從此紓力歌詠懷保之澤矣臣以事係民情不避僭猥越例陳請語多妄率無任屛營竢罪之至答曰省疏具悉民情可知請何後時大同特許純錢至於田稅所關甚重不可容易議到卿於疏中亦不枚擧而爲民之擧何爲何否道內綿歉尤甚邑特許純錢幾千數代錢如是而一夫不獲一民流離是道臣守令之罪也須各暢念盡心
정조 16년
行都承旨金憙坐行左承旨李得濟坐右承旨趙衍德坐直左副承旨權以綱坐右副承旨申耆坐同副承旨李冕膺坐直注書李海淸仕直一員未差假注書鄭尙愚仕事變假注書任㸁仕
정조 16년
大殿王大妣殿惠慶宮中宮殿內閣政院藥房口傳朝問安答曰知道大殿王大妣殿惠慶宮中宮殿內閣政院藥房口傳夕問安答曰知道
정조 16년
李冕膺啓曰大司憲李𡊠執義李殷模掌令宋翼孝持平張至顯韓致應未肅拜掌令宋煥箕在外監察茶時之意敢啓傳曰知道
정조 16년
藥房都提調洪樂性提調金文淳伏承問安批旨有症候越添之敎下情不膈焦灼罔措爲承候來詣閤外冒萬死請對矣傳曰病稍久則可瘳有國而無臣分其爲凜然豈比於一時無妄之所愼朝廷古今一也三司古今亦一也則古所擧朝飜蕩者今何歷日雍容乎一邊掛置所謂靜攝之說一邊招集諸宰於賓廳要避不嚴討之謗是可忍果誠何心此蓋言病之不先不後看作疑半信半往古來今有似此臣分乎然而官秩自如嘖言莫及到今借口於三司反涉敎令發啓領府事李福源削去仕版門外黜送少正旣頹旣淪之綱紀身帶藥院去就宜與僚相自別伊日擧措專由領府而其在禮使之義亦不可强令行公領敦寧藥院之任今姑免副近日行公三司一竝削職政官牌招開政差代
정조 16년
申耆啓曰前閣臣吳載純李秉模徐鼎修李晩秀伏見藥院批旨下情轉益萬萬焦遑爲承候來詣閤外請對矣
정조 16년
趙衍德啓曰藥房提調金文淳再次求對迄未蒙召接之命下情焦迫轉益罔措此時承候尤不容暫緩敢此冒萬死更爲請對矣傳曰欲穩攝退去
정조 16년
趙衍德啓曰前提學吳載純前直提學李秉模金憙前直閣徐鼎修再次求對非不知瀆擾之爲罪而此時承候不容暫緩敢此冒萬死更爲請對矣答曰欲穩攝退去
정조 16년
傳于趙衍德曰當該承旨先遞差後禁推禮曹堂上爲先遞差
정조 16년
傳于李冕膺曰不飭之失宜無異同同副承旨遞差
정조 16년
趙衍德啓曰問啓事命下矣問于禮曹判書鄭好仁處則以爲政府旣不進去則以下諸司固當不爲進去而臣本愚迷眩於擧行探于政院則無指的指揮之事臣曹又無可據之例臣之昏暗之見以爲旣無可據則依例擧行之外似無他道果爲如例草記莫非臣妄率錯謬之致也惶懍隕越不知所達云矣敢啓傳曰知道
정조 16년
傳于金憙曰奉命進去及未肅拜承旨許遞與未差之代前望單子入之待下批牌招察任其中罷散人敍用
정조 16년
承旨前望單子入之金憙申耆趙衍德李冕膺落點
정조 16년
權以綱啓曰新除授右承旨趙衍德以前任光州牧使方在解由未出中何以爲之敢稟傳曰勿拘
정조 16년
傳于權以綱曰兵曹入直堂上遞差
정조 16년
有政吏批判書金文淳參判李在學進參議沈煥之病行都承旨金憙進以金履禧爲大司諫李貞運爲校理金翰東爲修撰洪檍爲禮曹判書具㢞爲刑曹判書閔台爀爲兵曹參判李思祚爲兵曹參議
정조 16년
兵批判書李秉模進參判洪聖淵參議安廷玹病參知金載翼入直右副承旨申耆進僉知單李潤謙副司直鄭好仁李祖承竝單付
정조 16년
傳于申耆曰觀象監提調前望單子入之
정조 16년
觀象提調前望單子入之徐浩修落點